**Schéma štátnej pomoci na podporu investícií na zlepšenie odolnosti a environmentálnej hodnoty lesných ekosystémov (podopatrenie 8.5 Programu rozvoja vidieka SR 2014 –2020)**

Číslo schémy: **SA.43041**

Schéma štátnej pomoci na podporu investícií na zlepšenie odolnosti a environmentálnej hodnoty lesných ekosystémov (ďalej len „schéma“) je vypracovaná v súlade s nariadením Komisie (EÚ) č. 702/2014 z 25. júna 2014, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú za zlučiteľné s vnútorným trhom pri uplatňovaní článkov 107 a 108 Zmluvy o fungovaní EÚ (ďalej len „ZFEÚ“), zverejneným v Úradnom vestníku EÚ pod č. Ú. v. L 193, 01. 07. 2014.

Schéma vychádza z kontextu Programu rozvoja vidieka Slovenskej republiky na programové obdobie 2014 – 2020 (ďalej len „PRV“), podopatrenia 8.5, ktoré je v súlade s nariadením EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (Ú. v. L 347, 20. 12. 2013) a delegovaným nariadením Komisie (EÚ) č. 807/2014 z 11. marca 2014, ktorým sa dopĺňa nariadenia EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. L 227, 31. 07. 2014).

1. **Preambula**

**A.1** Na Slovensku je približne 45 % územia začleneného do chráneného územia národného alebo európskeho významu, pričom 75 % chránených území tvoria lesy. Lesy sú polyfunkčné a slúžia predovšetkým na hospodárske, sociálne a environmentálne účely. Zvlášť chránené lesy by mali byť využívané najmä pre environmentálne účely. Zohrávajú významnú úlohu pri poskytovaní ekosystémových služieb ako je zmierňovaní klimatických zmien, pričom rozsiahle spoločenské prínosy by mali byť v podobe prínosov pre ľudské zdravie, voľný čas a cestovný ruch. Na zlepšenie odolnosti a na zabezpečenie týchto služieb je nevyhnutné vykonávať aktívne opatrenia v lesných ekosystémoch, ktoré musia byť sprístupnené citlivo budovanou infraštruktúrou, ktorá z dlhodobého hľadiska bude prispievať aj k naplneniu hospodárskych a sociálnych funkcií lesov. Podopatrenie 8.5 PRV prispieva k napĺňaniu týchto cieľov a to najmä podporou investícií do umelej obnovy a výchovy ochranných lesov a lesov osobitného určenia, podporou hniezdnych príležitostí vtákov v lese a iných prvkov biodiverzity a rozvojom občianskej a poznávacej infraštruktúry v lesných ekosystémoch. Rovnako je podpora nasmerovaná aj do oblasti vypracovania Programov starostlivosti o lesy, na základe ktorých sú lesy SR obhospodarované už viac ako 250 rokov. Program starostlivosti o lesy je nástrojom štátu, vlastníka, správcu a obhospodarovateľa lesa na trvalo udržateľné hospodárenie v lesoch. Trvalo udržateľným hospodárením v lesoch sa rozumie hospodárenie v lesoch takým spôsobom a v takom rozsahu, aby sa zachovala ich biologická diverzita, odolnosť, produkčná a obnovná schopnosť, životnosť a schopnosť plniť funkcie lesov.

**A.2** Predmetom schémy je poskytovanie štátnej pomoci (ďalej len „pomoc“), formou nenávratného finančného príspevku (ďalej len „NFP“) z EPFRV a zo štátneho rozpočtu a formou vecného plnenia v prípade účelu pomoci definovaného v článku C.7, na financovanie projektov, zameraných na podporu investícií na zlepšenie odolnosti a environmentálnej hodnoty lesných ekosystémov.

1. **Právny základ**

**B.1** Právnym základom pre poskytnutie pomoci sú:

1. Zákon č. 231/1999 Z. z. o štátnej pomoci v znení neskorších predpisov (ďalej len „zákon o štátnej pomoci“);
2. Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov (ďalej len „zákon o EŠIF“).
3. Zákon č. 326/2005 Z. z. o lesoch v znení neskorších predpisov (ďalej len „zákon o lesoch“);
4. Vykonávacie rozhodnutie Komisie z 13.02.2015, ktorým sa schvaľuje program rozvoja vidieka Slovenskej republiky na podporu z Európskeho poľnohospodárskeho fondu pre rozvoj vidieka (CCI 2014SK06RDNP001);
5. Kapitola I, kapitola II a článok 35 kapitoly III nariadenia Komisie (EÚ) č. 702/2014 z 25. júna 2014, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú za zlučiteľné s vnútorným trhom pri uplatňovaní článkov 107 a 108 ZFEÚ, zverejnené v Úradnom vestníku EÚ pod č. Ú. v. L 193, 01. 07. 2014 (ďalej len „nariadenie Komisie (EÚ) č. 702/2014“);
6. Nariadenie EP a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. L 347, 20. 12. 2013), (ďalej len „nariadenie EP a Rady (EÚ) č. 1303/2013”);
7. Nariadenie EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. L 347, 20. 12. 2013), (ďalej len „nariadenie EP a Rady (EÚ) č. 1305/2013“);
8. Delegované nariadenie Komisie (EÚ) č. 807/2014 z 11. marca 2014, ktorým sa dopĺňa nariadenie EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. L 227, 31. 07. 2014), (ďalej len „delegované nariadenie Komisie (EÚ) č. 807/2014“).

**C. Účel pomoci**

**C.1** V súlade s kapitolou I, článkom 1, ods. 1, písm. e) nariadenia Komisie (EÚ) č. 702/2014 sa pomoc poskytnutá prostredníctvom tejto schémy charakterizuje ako pomoc v prospech odvetvia lesného hospodárstva, poskytovaná podľa čl. 35 kapitoly III nariadenia Komisie (EÚ) č. 702/2014 na pomoc na investície na zlepšenie odolnosti a environmentálnej hodnoty lesných ekosystémov. Táto pomoc je zlučiteľná s vnútorným trhom v zmysle čl. 107 ods. 3 ZFEÚ a oslobodená od notifikačnej povinnosti podľa čl. 108 ods. 3 ZFEÚ a spĺňa všetky podmienky kapitoly I a kapitoly II  nariadenia Komisie (EÚ) č.702/2014, ako aj osobitné podmienky čl. 35 kapitoly III nariadenia Komisie (EÚ) č. 702/2014.

**C.2** Pomoc je poskytovaná v rámci PRV na podopatrenie 8.5 podľa čl. 21, ods. 1, písm. d) a čl. 25 nariadenia EP a Rady (EÚ) č.1305/2013 a v súlade s delegovanými a vykonávacími aktmi, prijatými Európskou komisiou podľa daného nariadenia, ako pomoc spolufinancovaná z fondu EPFRV, ktorá je zhodná so základným opatrením rozvoja vidieka, stanoveným v PRV.

**C.3** Vymedzenie relevantných pojmov, vzťahujúcich sa na túto pomoc, je stanovené v článku 2 kapitoly I nariadenia Komisie (EÚ) č.702/2014.

**C.4** Účelom pomoci je umelá obnova a výchova ochranných lesov a lesov osobitného určenia, najmä podsadbou lesných porastov.

**C.5** Účelom pomoci je budovanie a obnova občianskej a poznávacej infraštruktúry[[1]](#footnote-1) v lesných ekosystémoch.

**C.6** Účelom pomoci je zlepšenie hniezdnych príležitostí vtákov v lese a iných prvkov zvyšujúcich biodiverzitu lesných ekosystémov.

**C.7** Účelom pomoci je vypracovanie Programov starostlivosti o lesy (ďalej len „PSoL“) pre trvalo udržateľné obhospodarovanie ochranných lesov, lesov osobitného určenia a hospodárskych lesov, s výnimkou hospodárskych lesov, ktoré sú funkčne klasifikované ako typ produkčný (primárnou funkciou je produkcia dreva).

**D. Poskytovateľ pomoci a vykonávateľ schémy**

**D.1** Poskytovateľ pomoci:

Pôdohospodárska platobná agentúra (ďalej len „PPA“)

Dobrovičova 12

Bratislava 815 26

Slovenská republika

Tel : + 421 2 592 66 111

Webové sídlo**:** [www.apa.sk](http://www.apa.sk/)

**D.2** PPA je poskytovateľom pomoci pre poskytovanie príspevku z EPFRV v zmysle §3, ods. 2, písm. f) zákona o EŠIF*.*

**D.3** PPA je rozpočtovou organizáciou Ministerstva pôdohospodárstva a rozvoja vidieka SR (ďalej len „ministerstvo“), ktorá vznikla 1. decembra 2003 na základe zákona č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov. Zabezpečuje administráciu podporných mechanizmov v sektore pôdohospodárstva.

**D.4** PPA je platobnou agentúrou v zmysle zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov.

**D.5** Vykonávateľom schémy, **pre účel pomoci definovaný v článkoch C.4, C.5 a C.6,** je poskytovateľ pomoci.

**D.6** Vykonávateľom schémy je po uzatvorení Zmluvy o poskytnutí NFP s  PPA, **pre účel pomoci definovaný v článkoch C.7**:

Národné lesnícke centrum vo Zvolene (ďalej len „NLC“)

Ul. T. G. Masaryka 22

Zvolen 960 92

Slovenská republika

Tel : + 421 45 532 03 16

Webové sídlo**:** [www.nlcsk](http://www.nlcsk).org

**D.7** NLC je na základe poverenia č. 232/2015 – 100 z 29. apríla 2015, v súlade s definíciou prijímateľa NFP z PRV pre podopatrenie 8.5, poverené ministerstvom zabezpečením vypracovania Programov starostlivosti o lesy v rozsahu podopatrenia 8.5 PRV.

**D.8** NLC je príspevková organizácia zriadené ministerstvom podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Ministerstvo zriaďovacou listinou č. 5872/2005-250 z 03.11.2005 zriadilo na plnenie svojich úloh príspevkovú organizáciu NLC. Príspevková organizácia NLC je zriadená na dobu neurčitú.

**E. Príjemca pomoci**

**E.1 Príjemcom pomoci** je podnik v zmysle čl. 107 ZFEÚ t.j. subjekt, ktorý vykonáva hospodársku činnosť bez ohľadu na jeho právny status a spôsob financovania (ďalej len „príjemca pomoci“).

**E.2** Príjemcami pomoci, **pre účel pomoci definovaný v článkoch C.4, C.5 a C.6** sú:

1. fyzické a právnické osoby obhospodarujúce lesy vo vlastníctve:
   * *súkromných vlastníkov a ich združení*;
   * *obcí a ich združení*;
   * *cirkvi*, ktorej majetok možno podľa vnútroštátneho právneho poriadku považovať za súkromný, pokiaľ ide o jeho správu a nakladanie s ním;
   * *štátu* (LESY SR, š.p.; Štátne lesy TANAP-u; Lesopoľnohospodársky majetok Ulič, š.p.).
2. občianske združenie v zmysle zákona č. 83/1990 Z. z. o združovaní občanov len so súhlasom obhospodarovateľa lesa daného územia.

**E.3** Príjemcom pomoci v prípade **účelu pomoci definovaného v článku C.7** jeobhospodarovateľ lesa, vykonávajúci hospodársku činnosť bez ohľadu na jeho právny status a spôsobu financovania. Pod hospodárskou činnosťou sa rozumie činnosť v oblasti lesného hospodárstva, obhospodarovania lesov, ktorej výsledkom je ponuka tovarov a/alebo služieb na trh. Príjemcom pomoci môže byť mikropodnik, malý, stredný (v zmysle Prílohy I nariadenia Komisie (EÚ) č. 702/2014) a veľký podnik (v zmysle čl.2, bod 26 nariadenia Komisie (EÚ) č. 702/2014).

**E.4** V prípade príjemcu pomoci, definovaného v článku E.3, príjemca pomoci nie je **prijímateľom NFP z PRV pre podopatrenie 8.5 na účely zabezpečenia vypracovania PSoL**. Prijímateľom NFP z PRV pre podopatrenie 8.5 na účely zabezpečenia vypracovania PSoL je inštitúcia poverená ministerstvom zabezpečením vypracovania PSoL, ktorou je NLC, ktoré je poskytovateľom služby pre príjemcu pomoci, definovaného v článku E.3 (ďalej len „NLC“) pre vypracovanie PSoL a ktorý predkladá Žiadosť o NFP (ďalej len „ŽoNFP“) na PPA.

**E.5 Táto schéma sa** **neuplatňuje**:

1. na pomoc v prospech odvetvia lesného hospodárstva, ktorá nie je spolufinancovaná z EPFRV;
2. v prípade, ak priemerný ročný rozpočet na túto schému prevyšuje 150 mil. EUR, počínajúc šesť mesiacov po nadobudnutí jej účinnosti. Európska komisia môže rozhodnúť o tom, že táto schéma sa naďalej uplatňuje na dlhšie obdobie po tom, ako posúdi príslušný plán hodnotenia notifikovaný Európskej komisii členským štátom, a to do 20 pracovných dní od nadobudnutia účinnosti schémy;
3. na akékoľvek zmeny schémy uvedené v bode 2 iné než zmeny, ktoré nemôžu ovplyvniť zlučiteľnosť schémy pomoci s nariadením Komisie (EÚ) č.702/2014 alebo nemôžu výrazným spôsobom ovplyvniť obsah schváleného plánu hodnotenia;
4. na pomoc na činnosti súvisiace s vývozom do tretích krajín alebo členských štátov, konkrétne pomoc priamo súvisiacu s vyvážanými množstvami, so zriadením a prevádzkovaním distribučnej siete alebo inými bežnými nákladmi súvisiacimi s vývoznou činnosťou;
5. na pomoc, ktorá je podmienená uprednostňovaním používania domáceho tovaru pred tovarom dovážaným;
6. na pomoc, ktorá výslovne nevylučuje vyplatenie individuálnej pomoci podniku, voči ktorému sa nárokuje vrátenie pomoci na základe predchádzajúceho rozhodnutia Európskej komisie, ktorým sa táto pomoc vyhlasuje za neoprávnenú a nezlučiteľnú s vnútorným trhom;
7. na pomoc *ad hoc*;
8. na pomoc podnikom v ťažkostiach; podnikom v ťažkostiach sa rozumie podnik v zmysle článku 2, ods.14 kapitoly I nariadenia Komisie (EÚ) č.702/2014;
9. na pomoc, ktorej samotný obsah alebo podmienky s ňou spojené alebo jej metódy financovania predstavujú neoddeliteľné porušenie právnych predpisov Európskej únie, a to najmä:
   1. pomoc pri ktorej je poskytnutie pomoci podmienené povinnosťou, aby príjemca pomoci mal hlavné sídlo v SR alebo aby bol usadený predovšetkým v SR; požiadavka mať prevádzkareň alebo pobočku v SR v čase vyplatenia pomoci je však dovolená;
   2. pomoc, pri ktorej je poskytnutie pomoci podmienené povinnosťou, aby príjemca pomoci používal domáce výrobky alebo služby;
   3. pomoc obmedzujúca možnosť príjemcov pomoci využívať výsledky výskumu, vývoja a inovácií v iných členských štátoch.

**F. Oprávnené projekty**

**F.1 Oprávnené projekty** sú zamerané na investície pre príjemcu pomoci, definovaného v článku E tejto schémy, zamerané na podporu investícií týkajúcich sa zlepšenia odolnosti a environmentálnej hodnoty lesných ekosystémov, projekty zamerané na:

* umelú obnovu a výchovu ochranných lesov a lesov osobitného určenia, najmä podsadbou lesných porastov;
* budovanie a obnovu občianskej a poznávacej infraštruktúry v lesných ekosystémoch;
* zlepšenie hniezdnych príležitostí vtákov v lese a iných prvkov zvyšujúcich biodiverzitu lesných ekosystémov a to hlavne:
  + výrobou a inštaláciou hniezdnych búdok pre dutinové hniezdiče (predovšetkým pôtik kapcavý, sova obyčajná, sova dlhochvostá) a hmyzožravé spevavce;
  + výrobou a inštaláciou iných prvkov infraštruktúry biodiverzity pre ochranu, resp. podporu chránených druhov živočíchov;
* vypracovanie PSoL pre trvalo udržateľné obhospodarovanie ochranných lesov, lesov osobitného určenia a hospodárskych lesov, s výnimkou hospodárskych lesov, ktoré sú funkčne klasifikované ako typ produkčný (primárnou funkciou je produkcia dreva).

**F.2 Neoprávnené projekty** sú projekty zamerané na vypracovanie PSoL pre trvalo udržateľné obhospodarovanie hospodárskych lesov, ktoré sú funkčne klasifikované ako typ produkčný (primárnou funkciou je produkcia dreva) a projekty mimo projektov, definovaných v bode F.1.

**G. Oprávnené náklady**

**G.1 Oprávnené náklady** (s výnimkou obmedzení citovaných v rámci neoprávnených nákladov) sú náklady na všetky činnosti, ktoré sú v súlade s podporovanými činnosťami podopatrenia 8.5 PRV, definovanými v bode F.1 a tiež sú v súlade s nariadením EP a Rady (EÚ) č. 1305/2013 a delegovaným nariadením Komisie (EÚ) č. 807/2014 a nariadením Komisie (EÚ) č. 702/2014, náklady na:

* 1. výstavbu, nadobudnutie (vrátane leasingu) alebo rekonštrukciu nehnuteľného majetku, pričom pozemok je oprávnený, iba ak jeho hodnota neprekračuje 10% celkových oprávnených nákladov danej operácie;
  2. nákup alebo lízing strojov a zariadení až do výšky trhovej hodnoty majetku;
  3. všeobecné náklady súvisiace s bodom 1. a 2. ako sú odmeny pre architektov, technikov a poplatky za konzultácie, poplatky súvisiace s poradenstvom v oblasti environmentálnej a hospodárskej udržateľnosti vrátane štúdií uskutočniteľnosti. Štúdie uskutočniteľnosti zostávajú oprávnenými aj v prípade, že na základe ich výsledkov nedôjde k žiadnym výdavkom v bode 1. a 2. – max. do 15% z výšky projektu;
  4. získanie alebo vývoj počítačového softvéru, získanie patentov, licencií, autorských práv a obchodných značiek;
  5. náklady na vypracovanie PSoL.

**G.2 Neoprávnené náklady:**

* + - 1. náklady vynaložené pred podaním ŽoNFP na PPA (v tomto prípade sa celý projekt považuje za neoprávnený) s výnimkou začatia procesu obstarávania tovarov, služieb a prác, ktoré je pre Výzvy vyhlásené v roku 2015 a 2016 oprávnené od 01.12.2014. Tento bod sa nevzťahuje na všeobecné náklady, uvedené v časti G.1, bod 3;
      2. úroky z dlžných súm;
      3. kúpa nezastavaného a zastavaného pozemku za sumu presahujúcu 10 % celkových oprávnených nákladov na príslušnú operáciu;
      4. daň z pridanej hodnoty okrem prípadov, ak nie je vymáhateľná podľa vnútroštátnych predpisov o DPH;
      5. náklady iné ako náklady uvedené v odseku G1, bodu 1. a 2., súvisiace s leasingovými zmluvami, ako napríklad marža prenajímateľa, náklady na refinancovanie úrokov, režijné náklady a poistné poplatky;
      6. prevádzkový kapitál.

**G.3** Oprávnené náklady sú len náklady na jedno rázové aktivity (činnosti) a investície.

**G.4** Bližšia špecifikácia oprávnených a neoprávnených nákladov bude uvedená v Príručke pre žiadateľa a vo Výzve na predkladanie ŽoNFP pre podopatrenie 8.5.

**H. Forma pomoci**

**H.1** V prípade príjemcu pomoci definovaného v článku E.2 sa pomoc podľa tejto schémy poskytuje formou NFP - grantu z PRV, ktorý bude poskytnutý formou refundácie na základe predloženia účtovných dokladov preukazujúcich skutočnú výšku oprávnených nákladov.

**H.2** V prípade príjemcu pomoci, definovaného v článku E.3 je pomoc poskytovaná sprostredkovane cez NLC, je nepriamou formou pomoci. Príjemcovi pomoci je poskytovaná pomoc vo forme hotového, schváleného PSoL na obdobie jeho platnosti. Pomoc je poskytovaná formou vecného plnenia – PSoL ako subvencovanej služby. Pomoc nezahŕňa priamu hotovostnú platbu príjemcovi pomoci, definovanému v článku E.3.

**H.3** NLC môže byť poskytnutá zálohová platba do výšky max. 50% oprávnených nákladov.

**I. Výška a intenzita pomoci**

**I.1** Intenzita pomoci z celkových oprávnených nákladov je 100%.

**I.2** Intenzita pomoci je v rámci povoleného stropu pomoci, podľa čl. 35, ods.8 kapitoly III nariadenia Komisie (EÚ) č.702/2014.

**I.3** Výška oprávnených nákladov na 1 projekt je uvedená vo Výzve na predkladanie ŽoNFP, ktorú zverejní PPA na svojom webovom sídle. Výška pomoci nepresahuje 7,5 milióna Eur na jeden investičný projekt.

**I.4** Na účely výpočtu intenzity pomoci a oprávnených nákladov sa použijú číselné údaje pred odpočítaním daní alebo iných poplatkov. Oprávnené náklady sú doložené príslušnou dokumentáciou, ktorá je prehľadná, konkrétna a aktuálna. V prípade, že sa oprávnené náklady a poskytovanie pomoci uplatňujú v priebehu viacerých rokov, je potrebné na výpočet intenzity pomoci použiť diskontné sadzby uplatniteľné v čase poskytnutia pomoci. Základom pre výpočet diskontnej sadzby je základná sadzba pre výpočet referenčnej sadzby, ktorej aktuálna hodnota je uverejnená na webovom sídle [www.statnapomoc.sk](http://www.statnapomoc.sk). Intenzita pomoci sa vypočíta podľa vzorca (diskontovaná výška pomoci/diskontované oprávnené náklady) x 100 a vyjadruje sa v percentách.

**J. Stimulačný účinok**

**J.1** Táto schéma sa uplatňuje len na pomoc, ktorá má stimulačný účinok. Pomoc sa pokladá za pomoc, ktorá má stimulačný účinok, ak príjemca pomoci podá písomnú žiadosť pred začatím práce na projekte alebo činnosti[[2]](#footnote-2). Žiadosť obsahuje minimálne nasledovné informácie:

* názov a veľkosť podniku (určujúcimi kritériami pre stanovenie veľkosti podniku sú kritéria uvedené v Prílohe I nariadenia Komisie (EÚ) č.702/2014);
* opis projektu alebo činnosti vrátane dátumu jeho začatia a ukončenia;
* miesto realizácie projektu alebo činnosti;
* zoznam oprávnených nákladov;
* forma pomoci (grant) a výška verejných financií, potrebných na projekt/činnosť.

**J.2** V prípade účelu pomoci, definovaného v článku C.7, sa za takúto žiadosť považuje písomné oznámenie príjemcu pomoci, definovaného v článku E.3, príslušnému orgánu štátnej správy lesného hospodárstva o skončení platnosti PSoL a to najneskôr 18 mesiacov pred skončením jeho platnosti, ako aj skutočnosť, že obstará vyhotovenie PSoL u právnickej resp. fyzickej osoby, čím požiada o nový PSoL v zmysle §41, ods. 4 zákona o lesoch. Toto písomné oznámenie príjemcu pomoci obsahuje minimálne informácie uvedené v článku J.1 tejto schémy.

**K. Podmienky poskytnutia pomoci**

**K.1** Príjemca pomoci predloží PPA vyhlásenie o tom, že voči nemu nie je nárokované vrátenie pomoci na základe predchádzajúceho rozhodnutia Európskej komisie, ktorým bola poskytnutá pomoc označená za neoprávnenú a nezlučiteľnú s vnútorným trhom. Príjemca pomoci definovaný v článku E.3 predkladá toto vyhlásenie NLC.

**K.2** Príjemca pomoci predloží vyhlásenie PPA o tom, že nie je podnikom v ťažkostiach, podnikom v ťažkostiach sa rozumie podnik v zmysle článku 2, ods.14 kapitoly I nariadenia Komisie (EÚ) č.702/2014. Príjemca pomoci definovaný v článku E.3 predkladá toto vyhlásenie NLC.

**K.3** Oprávnenosť projektov na financovanie z PRV je podmienená splnením všetkých relevantných kritérií spôsobilosti stanovených pre podopatrenie 8.5:

1. Investície sa realizujú na území Slovenska.
2. Príjemca pomoci definovaný v článku E.2 a NLC nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové poistenie.
3. Príjemca pomoci definovaný v článku E.2 a NLC nie je v likvidácii (netýka sa fyzických osôb uvedených v § 2 odseku 2. písmena b), d) zákona č.513/1991 Zb. Obchodný zákonník); nie je voči nemu vedené konkurzné konanie; nie je v konkurze, v reštrukturalizácii a nebol voči nemu zamietnutý návrh na vyhlásenie konkurzu pre nedostatok majetku; neporušil v predchádzajúcich 3 rokoch zákaz nelegálneho zamestnávania.
4. Príjemca pomoci definovaný v článku E.2 a NLC nemá záväzky voči štátu po lehote splatnosti, voči žiadateľovi a na majetok, ktorý je predmetom projektu, nie je vedený výkon rozhodnutia.
5. Na operáciu možno poskytnúť podporu z jedného alebo viacerých EŠIF alebo z jedného alebo viacerých programov a z iných nástrojov EÚ za podmienky, že sa na nákladovú položku, zahrnutú do žiadosti o platbu na úhradu jedným z EŠIF, neposkytla podpora z iného fondu alebo nástroja EÚ a SR, ani podpora z rovnakého fondu v rámci iného programu, ani podpora z rovnakého fondu v rámci toho istého programu - čl. 65(11) nariadenia EP a Rady (EÚ) č. 1303/2013, ani v rámci predchádzajúceho programového obdobia.
6. Príjemca pomoci definovaný v článku E.2 a NLC zabezpečí hospodárnosť, efektívnosť a účinnosť použitia verejných prostriedkov.
7. Príjemca pomoci definovaný v článku E.2 a NLC dodržiava princíp zákazu konfliktu záujmov v súlade so zákonom č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.
8. Operácie, ktoré budú financované z EPFRV, nezahŕňajú činnosti, ktoré boli súčasťou operácie, v prípade ktorej sa začalo alebo malo začať vymáhacie konanie v súlade s článkom 71 nariadenia Európskeho parlamentu a rady (EÚ) č. 1303/2013 po premiestnení výrobnej činnosti mimo EÚ.
9. Príjemca pomoci definovaný v článku E.2 a NLC ani jeho štatutárny orgán, ani žiadny člen štatutárneho orgánu, ani prokurista/osoba splnomocnená zastupovať ho v konaní o ŽoNFP neboli právoplatne odsúdení za trestný čin korupcie, za trestný čin poškodzovania finančných záujmov EÚ, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe.
10. Investícia je v súlade s normami SR a EÚ týkajúcimi sa danej investície a oblasti ochrany životného prostredia.
11. NFP na operáciu, zahŕňajúcu investície do infraštruktúry alebo produktívne investície, sa vráti, ak je operácia počas 5 rokov od záverečnej platby poskytnutej príjemcovi pomoci alebo počas obdobia stanovenom v pravidlách o štátnej pomoci predmetom niektorej z nasledujúcich skutočností (čl. 71 nariadenia EP a Rady (EÚ) č. 1303/2013):
    1. *skončenia alebo premiestnenia produktívnej činnosti mimo Slovenska;*
    2. *zmeny vlastníctva položky infraštruktúry, ktorá poskytuje firme alebo orgánu verejnej moci neoprávnené zvýhodnenie;*
    3. *podstatnej zmeny, ktorá ovplyvňuje jej povahu, ciele alebo podmienky realizácie, čo by spôsobilo narušenie jej pôvodných cieľov.*
12. Každá investičná operácia, ak sa na ňu vzťahuje zákon č. 24/2006 Z.z. o posudzovaní vplyvov na životné prostredie, je vopred (pred poskytnutím pomoci) posúdená na základe tohto zákona a musí jej byť poskytnuté povolenie.
13. Príjemca pomoci definovaný v článku E.2 a NLC pri obstarávaní tovarov, stavebných prác a služieb postupuje v súlade so zákonom č. 25/2006 o verejnom obstarávaní.
14. Investície sú určené na splnenie záväzkov na environmentálne účely v súvislosti s poskytovaním ekosystémových služieb alebo zvyšovaním spoločenskej hodnoty lesov a zalesnenej pôdy v dotknutej oblasti, alebo zlepšovaním potenciálu ekosystémov zmierňovať zmenu klímy bez toho, aby sa z dlhodobého hľadiska vylučovali hospodárske výhody.
15. V prípade ochranných lesov je oprávnená umelá obnova a výchova lesa vo všetkých subkategóriách tak, ako sú uvedené v zákone NR SR č. 326/2005 Z.z. o lese, § 13 ods. 2.
16. V prípade lesov osobitného určenia je oprávnená umelá obnova a výchova lesa v subkategóriách, ktoré sú uvedené v zákone NR SR č. 326/2005 Z.z. o lese, § 14 ods. 2, písm. a), b), e), f) a g).
17. Dreviny použité pri umelej obnove a výchove lesa sú odolné pôvodné druhy biotopovo najlepšie vyhovujúce a najživotaschopnejšie v podmienkach daného územia.
18. Trvanie projektu maximálne 5 rokov, s výnimkou účelu pomoci definovaného v článku C.7.
19. Predloženie relevantných informácií z PSoL a prípadne inej dokumentácie ochrany prírody podľa §54 zákona NR SR č.543/2002 Z. z., s výnimkou účelu pomoci, definovaného v článku C.7.
20. V prípade účelu pomoci, definovaného v článku C.7, vypracovanie PSoL pre oblasti klasifikované ako ochranné lesy, lesy osobitného určenia a hospodárske lesy, s výnimkou hospodárskych lesov, ktoré sú funkčne klasifikované ako typ produkčný (primárnou funkciou je produkcia dreva).
21. V prípade účelu pomoci, definovaného v článku C.7, vypracovanie všetkých relevantných súčastí PSoL v zmysle zákona o lesoch.

**K.4** Okrem stanovených podmienok poskytnutia pomoci je príjemca pomoci definovaný v článku E.2 a NLC povinný spĺňať aj všetky relevantné kritéria spôsobilosti, stanovené pre podopatrenie 8.5 vo Všeobecných podmienkach poskytnutia príspevku, výberových kritériách pre výber projektov a hodnotiacich kritériách pre výber projektov pre projektové opatrenia PRV, v Príručke pre žiadateľa a vo Výzve na predkladanie ŽoNFP.

**L. Kumulácia pomoci**

**L.1** Kumulácia štátnej pomoci je vždy viazaná na konkrétny oprávnený projekt.

**L.2** Ak sa financovanie zo strany Európskej únie, ktoré centrálne spravujú inštitúcie, agentúry, spoločné podniky alebo iné orgány Európskej únie a ktoré nie je priamo ani nepriamo pod kontrolou SR, kombinuje so štátnou pomocou, tak sa pri určovaní dodržiavania stropov, vymedzujúcich notifikačnú povinnosť a maximálne intenzity a stropy pomoci, zohľadňuje len táto štátna pomoc, za predpokladu, že celková výška verejného financovania, poskytnutá v súvislosti s tými istými oprávnenými nákladmi, nepresahuje najvýhodnejšie miery financovania, stanovené v uplatniteľných právnych predpisov Európskej únie.

**L.3** Pomoc s identifikovateľnými oprávnenými nákladmi, poskytnutá prostredníctvom tejto schémy sa môže kumulovať s:

* akoukoľvek inou štátnou pomocou, pokiaľ sa dané opatrenia týkajú iných identifikovateľných oprávnených nákladov;
* akoukoľvek inou štátnou pomocou v súvislosti s tými istými – čiastočne alebo úplne sa prekrývajúcimi – oprávnenými nákladmi, ak sa v dôsledku takejto kumulácie neprekročí maximálna intenzita pomoci alebo výška pomoci uplatniteľná na túto pomoc v súlade s článkom I. tejto schémy.

**L.4** Pomoc, ktorá je na základe oddielov 1, 2 a 3 kapitoly III nariadenia Komisie (EÚ) č. 702/2014 oslobodená od notifikačnej povinnosti, sa nekumuluje s platbami uvedenými v článku 81 ods.2 a článku 82 nariadenia EP a Rady (EÚ) č. 1305/2013 v súvislosti s rovnakými oprávnenými nákladmi, ak by v dôsledku takejto kumulácie intenzita alebo výška pomoci, presiahla úroveň intenzity alebo výšky pomoci, stanovenej v článku I. tejto schémy.

**L.5** Pomoc poskytnutá prostredníctvom tejto schémy sa nekumuluje so žiadnou pomocou de minimis v súvislosti s tými istými oprávnenými nákladmi, ak by takáto kumulácia mala za následok intenzitu pomoci presahujúcu intenzitu pomoci stanovenú v článku I. tejto schémy.

**M. Mechanizmus poskytovania pomoci pre účel pomoci definovaný v čl. C.4, C.5 a C.6 a pre poskytnutie NFP z PRV pre NLC**

**M.1** Posudzovanie ŽoNFP, uzatváranie Zmluvy o NFP, monitoring a poskytovanie platieb sa vykonáva podľa pravidiel uvedených v pracovných postupoch stanovených vnútornými predpismi PPA.

**M.2** PPA na svojej webovom sídle zverejní Výzvu na predkladanie ŽoNFP pre dané podopatrenie. Výzva bude časovo ohraničená. Výberové kolo pre príjem ŽoNFP sa v rámci uvedeného podopatrenia začína termínom uvedeným vo Výzve a končí posledným dňom prijímania ŽoNFP uvedeným v rámci danej výzvy pre príslušné podopatrenie. Na vypracovanie ŽoNFP a na ich administráciu platia ustanovenia uvedené v  Príručke pre žiadateľa platnej ku dňu zverejnenia časovo ohraničenej výzvy a vo výzve na predkladanie ŽoNFP.

**M.2** Obsah Výzvy a jej náležitosti sú v súlade s § 17 zákona č. 292/2014 Z. z..

**M.3** PPA posúdi súlad ŽoNFP s príslušnými podmienkami schémy.

**M.4** Celý mechanizmus poskytovania pomoci je popísaný v Systéme riadenia Programu rozvoja vidieka SR 2014-2020, kapitola 5 „Procesné úkony“ a Príručke pre žiadateľa o poskytnutie NFP.

**N. Mechanizmus poskytovania pomoci pre účel pomoci definovaný v čl. C.7**

**N.1** Príjemca pomoci, definovaný v článku E.3 pre účel pomoci, definovaný v článku C.7, nie je prijímateľom NFP z PRV pre podopatrenie 8.5. Prijímateľom NFP z PRV pre podopatrenie 8.5 na účely zabezpečenia vypracovania PSoL je inštitúcia poverená ministerstvom zabezpečením vypracovania PSoL, ktorou je NLC. NLC je ministerstvom poverené na základe poverenia č. 232/2015 – 100 z 29. apríla 2015, ktorým ho poveruje zabezpečením vypracovania PSoL v rozsahu PRV.

**N.2** Príjemcovi pomoci, definovanému v článku E.3, je pomoc poskytovaná sprostredkovane cez NLC, je nepriamou formou pomoci. Pomoc je poskytovaná vo forme hotového, schváleného PSoL na obdobie jeho platnosti, formou vecného plnenia – PSoL a nezahŕňa priamu hotovostnú platbu.

**N.3** Príjemca pomoci najneskôr 18 mesiacov pred skončením platnosti PSoL písomne oznámi túto skutočnosť príslušnému orgánu štátnej správy lesného hospodárstva, ako aj skutočnosť, že obstará vyhotovenie PSoL u právnickej resp. fyzickej osoby, čím požiada o nový PSoL – poskytnutie pomoci v súlade s § 41 ods. 4 zákona o lesoch. Žiadosť musí obsahovať náležitosti uvedené v článku J tejto schémy.

**N.4** Orgán štátnej správy lesného hospodárstva poskytne NLC informácie potrebné k vypracovaniu PSoL. NLC využíva tieto informácie pri zabezpečení výberu vyhotoviteľa PSoL podľa zakona NR SR č. 25/2006 Z.z o verejnom obstarávaní. NLC zabezpečí v zmysle tohto zákona výber vyhotoviteľa PSoL podľa jednotlivých lesných celkov, ako základnej jednotky priestorového rozdelenia lesa pre účely vyhotovenia PSoL.

**N.5** NLC uzavrie zmluvu o dielo s úspešnými uchádzačmi verejnej súťaže na príslušné lesné celky.

**N.6** NLC uzavrie s príjemcom pomoci zmluvu o poskytnutí pomoci. V tejto zmluve sa špecifikujú podmienky poskytnutia pomoci a výška poskytnutej pomoci. Zmluva o poskytnutí pomoci nadobudne účinnosť nasledujúci deň po dni zverejnenia v Centrálnom registri zmlúv. Dňom nadobudnutia účinnosti zmluvy o poskytnutí pomoci sa pomoc považuje za poskytnutú.

**N.7** Po uzatvorení zmluvy o dielo s vyhotoviteľom PSoL, vyhotoviteľ PSoL vypracuje správu o doterajšom hospodárení a o určení zásad na vyhotovenie PSoL pre príslušný lesný celok (ďalej len „správa o hospodárení“), ktorú predloží príslušnému orgánu štátnej správy lesného hospodárstva.

**N.8** Orgán štátnej správy lesného hospodárstva oznámi dotknutým subjektom, ktorých práva môžu byť vyhotovením PSoL dotknuté, že do správy o hospodárení môžu nahliadnuť a zároveň ich vyzve na predloženie pripomienok k správe o hospodárení, požiadaviek na vypracovanie pokynov na vyhotovenie PSoL a k prerokovaniu správy o hospodárení.

**N.9** O výsledkoch prerokovania správy o hospodárení a pripomienok a požiadaviek k nej sa vyhotoví protokol, ktorý obsahuje pokyny na vyhotovenie PSoL. Konanie o vyhotovení PSoL sa začína dňom vyhotovenia tohto protokolu.

**N.10** Príjemca pomoci poskytne vyhotoviteľovi PSoL podklady potrebné na vypracovanie správy o hospodárení a poskytne súčinnosť pri vyhotovení PSoL.

**N.11** Návrh PSoL schvaľuje rozhodnutím orgán štátnej správy lesného hospodárstva po ukončení konania, kde dotknuté subjekty skontrolujú splnenie podmienok a požiadaviek podľa protokolu podľa článku N.9 tejto schémy.

**O. Rozpočet**

**O.1** Objem finančných prostriedkov určených na realizáciu schémy na roky 2015 – 2020 je 21,5 mil. Eur.

**O.2** Rozpočet, resp. objem finančných prostriedkov pre podopatrenie 8.5 Podpora na investícií do zlepšenia odolnosti a environmentálnej hodnoty lesných ekosystémov je v súlade s PRV.

**O.3** Priemerný indikatívny objem finančných prostriedkov v rámci schémy na jeden rok je približne 3,5 mil. Eur.

1. **Transparentnosť, monitorovanie, uverejňovanie a informácie**

**P.1** Posudzovanie žiadostí sa vykonáva podľa pravidiel uvedených v pracovných postupoch stanovených vnútornými predpismi NLC, PPA a v súlade so Systémom riadenia Programu rozvoja vidieka SR 2014-2020.

**P.2** Sťažnosti sa podávajú na ústredie PPA podľa zákona č. 9/2010 Z. z. o sťažnostiach v znení neskorších predpisov.

**P.3** Podľa ustanovenia § 17 ods. 2 písm. a) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka sa na poskytovanie projektových podpôr spolufinancovaných z fondov EÚ nevzťahujú všeobecné predpisy o správnom konaní.

**P.4** Ministerstvo po nadobudnutí účinnosti tejto schémy uverejní na svojom webovom sídle jej úplné znenie schémy, vrátane jej prípadných zmien, spolu so súhrnnými informáciami, stanovenými v prílohe II nariadenia Komisie (EÚ) č. 702/2014, kde zostanú dostupné do konca platnosti tejto schémy.

**P.5** PPA a NLC uverejní na svojom webovom sídle informácie stanovené v prílohe III nariadenia Komisie (EÚ) č. 702/2014 o každej poskytnutej pomoci, ktorá presahuje 500 000 Eur pre príjemcu pomoci resp. odkaz na webové sídlo, kde sú uverejnené tieto informácie, ktoré sú uverejnené v súlade s čl. 111, 112 a 113 nariadenia EP a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky. Tieto informácie sa uvádzajú a sprístupňujú štandardizovaným spôsobom, uvedeným v tejto prílohe tak, aby sa dali efektívne vyhľadávať a sťahovať. Tieto informácie sa uverejňujú do 6 mesiacov odo dňa poskytnutia pomoci a sú k dispozícii minimálne 10 rokov odo dňa poskytnutia pomoci.

**P.6** Ministerstvo, PPA a NLC zabezpečia uchovávanie podrobných záznamov o schéme a podpornú dokumentáciu potrebnú na zistenie toho, či boli splnené všetky podmienky, stanovené v tejto schéme, po dobu 10 rokov odo dňa kedy bola v rámci tejto schémy poskytnutá posledná pomoc.

**P.7** PPA a NLC predloží ministerstvu do 10. februára nasledujúceho roku po roku poskytnutia pomoci podľa tejto schémy prehľad o poskytnutej pomoci podľa tejto schémy za príslušný rok.

**P.8** Táto schéma sa vzťahuje iba na pomoc, pri ktorej je možné vopred presne vypočítať ekvivalent hrubého grantu pomoci bez potreby vykonať posúdenie rizika („transparentná pomoc“).

**Q. Kontrola a vládny audit**

**Q.1** Vykonávanie kontroly a vládneho auditu pomoci vychádza zo zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. ako aj z interných predpisov ministerstva a PPA na výkon kontroly.

**Q.2**  Subjektmi zapojenými do finančnej kontroly a vládneho auditu sú:

Útvary kontroly ministerstva a PPA;

Ministerstvo financií Slovenskej republiky;

Správa finančnej kontroly;

Najvyšší kontrolný úrad SR;

Kontrolné orgány EÚ.

**Q.3** PPA v súlade s § 19 zákona o štátnej pomoci kontroluje použitie dotácie, oprávnenosť vynaložených nákladov a dodržiavanie podmienok poskytnutia pomoci. Ministerstvo kontroluje podľa zákona č. 502/2001 Z. z. dodržiavanie podmienok, za ktorých sa pomoc poskytla, ako aj ostatné skutočnosti, ktoré by mohli mať vplyv na správnosť a účelovosť poskytnutej pomoci.

**Q.4** Príjemca pomoci v súlade s § 19 zákona o štátnej pomoci umožní PPA vykonanie kontroly použitia pomoci a oprávnenosti vynaložených nákladov.

**Q.5** Príjemca pomoci vytvorí zamestnancom kontrolného orgánu vykonávajúcim kontrolu primerané podmienky na riadne a včasné vykonanie kontroly a poskytne im potrebnú súčinnosť a všetky vyžiadané informácie a listiny týkajúce sa najmä realizácie pomoci.

**R. Platnosť a účinnosť schémy**

**R.1** Schéma nadobúda platnosť a účinnosť dátumom pridelenia identifikačného čísla žiadosti o výnimku Európskou komisiou.

**R.2** Zmeny v schéme je možné vykonať formou písomných dodatkov. Zmeny okrem zmien formálneho a administratívneho charakteru, budú oznámené Európskej komisii formou súhrnných informácií a nadobudnú platnosť a účinnosť od dátumu pridelenia identifikačného čísla Európskou komisiou.

**R.3** Dodatky k schéme, ktoré sa neoznamujú Európskej komisii nadobúdajú platnosť a účinnosť ich zverejnením na webovom sídle ministerstva [www.land.gov.sk](http://www.land.gov.sk), v časti Podpory – výzvy – Štátna pomoc.

**R.4** Zmeny v európskej legislatíve podľa článku B. tejto schémy alebo v akejkoľvek, s ňou súvisiacej legislatíve musia byť premietnuté do schémy v priebehu šiestich mesiacov od nadobudnutia ich účinnosti.

**R.5** Všetky zmeny v schéme, ktorých následkom by bolo prekročenie hranice priemerného ročného rozpočtu na štátnu pomoc podľa tejto schémy, ktorá predstavuje 150 mil. Eur, sú neplatné a neúčinné.

**R.6** Platnosť a účinnosť schémy skončí 31. decembra 2020.

**R.7** Zmluva o poskytnutí NFP bude uzatvorená a nadobudne účinnosť do 30. júna 2020.

**R.8** Zmluva o poskytnutí pomoci medzi NLC a príjemcom pomoci, definovaným v článku E.3 tejto schémy, bude uzatvorená a nadobudne účinnosť do 30.06.2020.

**R.9** Dňom poskytnutia pomoci sa rozumie deň nadobudnutia účinnosti Zmluvy o poskytnutí NFP.

**R.10** Dňom poskytnutia pomoci príjemcovi pomoci definovanému v článku E.3 tejto schémy sa rozumie, deň nadobudnutia účinnosti zmluvy medzi NLC a príjemcom pomoci.

**R.11** Vyplatenie NFP je možné uskutočniť do 31. decembra 2023, po predložení dokladov preukazujúcich výšku oprávnených nákladov (ŽoP) a to na základe poskytnutej pomoci do 30. júna 2020.

**S. Prílohy**

**S.1** Príloha I  kNariadeniu Komisie (EÚ) č. 702/2014.

**S.2** Ďalšie prílohy k schéme pre podopatrenie 8.5 Podpora na investícií do zlepšenia odolnosti a environmentálnej hodnoty lesných ekosystémov sa nachádzajú na nasledovných webových sídlach:

1. Nariadenie Komisie (EÚ) č. 702/2014 z 25. júna 2014, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú za zlučiteľné s vnútorným trhom pri uplatňovaní článkov 107 a 108, zverejnené v Úradnom vestníku EÚ pod č. Ú. v. L 193, 01. 07. 2014 (<http://eur-lex.europa.eu/legal-content/EN/TXT/?uri=uriserv:OJ.L_.2014.193.01.0001.01.ENG>);
2. Nariadenie EP a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. L 347, 20. 12. 2013), ([http://eur-lex.europa.eu/LexUriServ/LexUriServ.do?uri=OJ:L:2013 :347:0320:0469:SK:PDF](http://eur-lex.europa.eu/LexUriServ/LexUriServ.do?uri=OJ:L:2013%20:347:0320:0469:SK:PDF));
3. Nariadenie EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. L 347, 20. 12. 2013), (<http://eur-lex.europa.eu/LexUriServ/LexUriServ.do?uri=OJ:L:2013:347:0487:0548:sk:PDF>);
4. Delegované nariadenie Komisie (EÚ) č. 807/2014 z 11. marca 2014, ktorým sa dopĺňa nariadenia EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. L 227, 31. 07. 2014), (<http://eur-lex.europa.eu/legal-content/sk/TXT/?uri=CELEX:32014R0807>).

**S.3** Dokumenty v súvislosti s predkladaním ŽoNFP sú uverejnené na webovom sídle PPA, najneskôr v deň vyhlásenia výzvy.

PRÍLOHA I

**VYMEDZENIE POJMOV MIKROPODNIKY, MALÉ A STREDNÉ PODNIKY**

*Článok 1*

**Podnik**

Za podnik sa považuje každý subjekt, ktorý vykonáva hospodársku činnosť bez ohľadu na jeho právnu formu. Sem patria najmä samostatne zárobkovo činné osoby a rodinné podniky, ktoré vykonávajú remeselnícke alebo iné činnosti, a partnerstvá alebo združenia, ktoré pravidelne vykonávajú hospodársku činnosť.

*Článok 2*

**Počet pracovníkov a finančné limity určujúce kategórie podnikov**

1. Kategóriu mikropodnikov, malých a stredných podnikov („MSP“) tvoria podniky, ktoré zamestnávajú menej ako 250 osôb a ktorých ročný obrat nepresahuje 50 mil. EUR a/alebo celková ročná súvaha nepresahuje 43 mil. EUR.

2. V rámci kategórie MSP sa malý podnik definuje ako podnik, ktorý zamestnáva menej ako 50 osôb a ktorého ročný obrat a/alebo celková ročná súvaha nepresahuje 10 mil. EUR.

3. V rámci kategórie MSP sa mikropodnik definuje ako podnik, ktorý zamestnáva menej ako 10 osôb a ktorého ročný obrat a/alebo celková ročná súvaha nepresahuje 2 mil. EUR.

*Článok 3*

**Typy podnikov, ktoré sa zohľadňujú pri výpočte počtu pracovníkov a finančných súm**

1. „Samostatný podnik“ je každý podnik, ktorý nie je zatriedený ako partnerský podnik v zmysle odseku 2 alebo ako prepojený podnik v zmysle odseku 3.

2. „Partnerské podniky“ sú všetky podniky, ktoré nie sú zatriedené ako prepojené podniky v zmysle odseku 3 a medzi ktorými je takýto vzťah: podnik (vyššie postavený podnik) vlastní, buď samostatne alebo spoločne s jedným alebo viacerými prepojenými podnikmi v zmysle odseku 3, 25 % alebo viac imania alebo hlasovacích práv iného podniku (nižšie postavený podnik).

Podnik sa však môže klasifikovať ako samostatný, teda ako podnik, ktorý nemá žiadne partnerské podniky, aj keď nižšie uvedení investori tento limit 25 % dosiahnu alebo prekročia, za predpokladu, že títo investori nie sú prepojení v zmysle odseku 3 individuálne alebo spoločne s príslušným podnikom:

* + 1. verejné investičné spoločnosti, spoločnosti investujúce do rizikového kapitálu, fyzické osoby alebo skupiny fyzických osôb pravidelne vykonávajúce rizikové investičné aktivity, ktoré investujú vlastný kapitál do nekótovaných podnikov (podnikateľskí anjeli), za predpokladu, že celkové investície týchto podnikateľských anjelov v rovnakom podniku sú nižšie ako 1 250 000 EUR;
    2. univerzity alebo neziskové výskumné strediská;
    3. inštitucionálni investori vrátane regionálnych rozvojových fondov;
    4. orgány miestnej samosprávy s ročným rozpočtom nižším ako 10 mil. EUR a s menej ako 5 000 obyvateľmi.

3. „Prepojené podniky“ sú podniky, medzi ktorými je niektorý z týchto vzájomných vzťahov:

1. podnik má väčšinu hlasovacích práv akcionárov alebo členov v inom podniku;
2. podnik má právo vymenovať alebo odvolať väčšinu členov správneho, riadiaceho alebo dozorného orgánu iného podniku;
3. podnik má právo dominantne pôsobiť na iný podnik na základe zmluvy uzatvorenej s týmto podnikom alebo na základe ustanovenia v jeho spoločenskej zmluve alebo stanovách;
4. podnik, ktorý je akcionárom alebo členom iného podniku, sám kontroluje na základe zmluvy s inými akcionármi tohto podniku alebo členmi tohto podniku väčšinu hlasovacích práv akcionárov alebo členov v tomto podniku.

Vychádza sa z predpokladu, že dominantný vplyv neexistuje, ak sa investori uvedení v odseku 2 druhom pododseku nezapoja priamo alebo nepriamo do riadenia príslušného podniku – bez toho, aby boli dotknuté ich práva ako akcionárov.

Podniky, ktoré sa nachádzajú v niektorom zo vzťahov uvedených v prvom pododseku prostredníctvom jedného alebo viacerých iných podnikov alebo prostredníctvom niektorého z investorov uvedených v odseku 2, sa tiež považujú za prepojené.

Podniky, ktoré sa nachádzajú v niektorom z týchto vzťahov prostredníctvom fyzickej osoby alebo skupiny fyzických osôb konajúcich spoločne, sa tiež považujú za prepojené podniky, ak svoju činnosť alebo časť svojej činnosti vykonávajú na rovnakom relevantnom trhu alebo na priľahlých trhoch.

Za „priľahlý trh“ sa považuje trh pre výrobok alebo službu, ktorý sa nachádza bezprostredne vo vyššej alebo nižšej pozícii vo vzťahu k relevantnému trhu.

4. Okrem prípadov uvedených v odseku 2 druhom pododseku sa podnik nemôže považovať za MSP, ak 25 % alebo viac imania alebo hlasovacích práv je priamo alebo nepriamo kontrolovaných spoločne alebo individuálne jedným alebo viacerými verejnými orgánmi.

5. Podniky môžu poskytnúť vyhlásenie o postavení ako samostatný podnik, partnerský podnik alebo prepojený podnik vrátane údajov týkajúcich sa limitov stanovených v článku 2. Vyhlásenie sa môže poskytnúť aj vtedy, keď je imanie rozptýlené tak, že nie je možné presne určiť, kto je jeho držiteľom; v takomto prípade podnik môže poskytnúť vyhlásenie v dobrej viere, že môže odôvodnene predpokladať, že jeden podnik v ňom nevlastní alebo spoločne navzájom prepojené podniky v ňom nevlastnia 25 % alebo viac. Takéto vyhlásenia sa poskytnú bez toho, aby boli dotknuté kontroly alebo vyšetrovania stanovené podľa vnútroštátnych pravidiel alebo pravidiel Únie.

*Článok 4*

**Údaje používané pri výpočte počtu pracovníkov a finančných súm a referenčné obdobie**

1. Údajmi používanými pri výpočte počtu pracovníkov a finančných súm sú údaje týkajúce sa posledného schváleného účtovného obdobia a vypočítané na ročnom základe. Zohľadňujú sa odo dňa účtovnej závierky. Výška zvoleného obratu sa vypočíta bez dane z pridanej hodnoty (DPH) a iných nepriamych daní.

2. Ak podnik v deň účtovnej závierky zistí, že na ročnom základe prekročil počet pracovníkov alebo finančné limity stanovené v článku 2, alebo klesol pod tento počet pracovníkov a finančné limity, nebude to mať za následok stratu alebo nadobudnutie statusu stredného alebo malého podniku alebo mikropodniku, pokiaľ sa tieto limity neprekročili v dvoch po sebe nasledujúcich účtovných obdobiach.

3. V prípade novozaložených podnikov, ktorých účtovné uzávierky ešte neboli schválené, sa uplatnia údaje získané čestným odhadom vykonaným v priebehu finančného roku.

*Článok 5*

**Počet pracovníkov**

Počet pracovníkov zodpovedá počtu ročných pracovných jednotiek (RPJ), t. j. počtu osôb, ktoré v príslušnom podniku alebo v jeho mene pracovali na plný úväzok počas celého posudzovaného referenčného roku. Práca osôb, ktoré nepracovali celý rok, práca osôb, ktoré pracovali na kratší pracovný čas bez ohľadu na jeho trvanie, a práca sezónnych pracovníkov sa započítava ako podiely RPJ. Pracovníkmi sú:

1. zamestnanci;
2. osoby pracujúce pre podnik v podriadenom postavení, ktoré sa podľa vnútroštátnych právnych predpisov považujú za zamestnancov;
3. vlastníci-manažéri;
4. partneri vykonávajúci pravidelnú činnosť v podniku, ktorí majú finančný prospech z podniku.

Učni alebo študenti, ktorí sa zúčastňujú na odbornom vzdelávaní na základe učňovskej zmluvy alebo zmluvy o odbornom výcviku, sa nepovažujú za pracovníkov. Doba trvania materskej alebo rodičovskej dovolenky sa nezapočítava.

*Článok 6*

**Vyhotovenie údajov o podniku**

1. V prípade samostatného podniku sa údaje vrátane počtu pracovníkov určujú výlučne na základe účtovnej závierky tohto podniku.

2. Údaje o podniku, ktorý má partnerské podniky alebo prepojené podniky, vrátane údajov o počte pracovníkov sa určia na základe účtovnej závierky a iných údajov o podniku alebo, ak je k dispozícii, podľa konsolidovanej účtovnej závierky podniku alebo konsolidovanej účtovnej závierky, do ktorej bol podnik zahrnutý prostredníctvom konsolidácie.

K údajom uvedeným v prvom pododseku sa pripočítajú údaje každého partnerského podniku príslušného podniku, ktorý sa nachádza bezprostredne vo vyššom alebo nižšom postavení vo vzťahu k nemu. Výsledok je úmerný percentuálnemu podielu imania alebo hlasovacích práv (podľa toho, ktorá z hodnôt je vyššia). V prípade krížových podielov sa použije vyšší z týchto percentuálnych podielov.

K údajom uvedeným v prvom a druhom pododseku sa pripočíta 100 % údajov každého podniku, ktorý je priamo alebo nepriamo prepojený s príslušným podnikom, ak už tieto údaje neboli zahrnuté prostredníctvom konsolidácie do účtovnej závierky.

3. Na účely uplatnenia odseku 2 sa údaje partnerských podnikov príslušného podniku odvodzujú z ich účtovných závierok a ostatných údajov – konsolidovaných, ak existujú. K týmto údajom sa pripočíta 100 % údajov podnikov, ktoré sú prepojené s týmito partnerskými podnikmi, pokiaľ ich účtovné údaje už nie sú zahrnuté prostredníctvom konsolidácie.

Na účely uplatnenia toho istého odseku 2 sa údaje podnikov, ktoré sú prepojené s príslušným podnikom, odvodzujú z ich účtovných závierok a ostatných údajov – konsolidovaných, ak existujú. K týmto údajom sa pomerne pripočítajú údaje každého prípadného partnerského podniku tohto prepojeného podniku, ktorý sa nachádza bezprostredne vo vyššom alebo nižšom postavení vo vzťahu k nemu, pokiaľ už tieto údaje neboli zahrnuté do konsolidovanej účtovnej závierky v podiele zodpovedajúcom prinajmenšom percentuálnemu podielu určenému v odseku 2 druhom pododseku.

4. Ak sa v konsolidovanej účtovnej závierke neuvádzajú za daný podnik údaje o pracovníkoch, čísla týkajúce sa pracovníkov sa vypočítajú úmerne na základe súhrnu údajov z jeho partnerských podnikov a pripočítaním údajov z podnikov, s ktorými je príslušný podnik prepojený.

1. Občianskou a poznávacou infraštruktúrou sa rozumie: náučné a turistické chodníky, cyklotrasy, odpočívadlá, pozorovateľne, mostíky, turistické značenie, mapové panely, informačné tabule, turistické útulne, ohniská, odpadkové koše, vyhliadkové veže, lanové dráhy, schody, rebríky, chodníky, objekty a centrá biodiverzity na pozorovanie – mokrade, malé vodné plochy, ukážkové lesné biotopy. [↑](#footnote-ref-1)
2. *Začatím prác na projekte ale činnosti je buď začiatok činností alebo stavebných prác týkajúcich sa investície, alebo prvý právny záväzok objednať zariadenie alebo využívať služby alebo akýkoľvek iný záväzok na základe ktorého je daný projekt alebo činnosť nezvratná, a to podľa toho, čo nastane skôr. Nákup pozemku a prípravné práce, ako je získanie povolení a vypracovanie štúdií uskutočniteľnosti, sa nepokladá za začatie prác alebo činností.*  [↑](#footnote-ref-2)